Mi jeri strissinât a scoltâ chel comizi parcè che o varès vût di votâ ancjemò une volte pal consei comunâl; lis musis dai sorestants a jerin fruiadis a fuarce di prometi fufignis ridint. A mi mi ingomeavin ducj compagns no capint plui la diference jenfri chei di diestre e chei di çampe. No sai cuâl che al fos stât il rampin a tacâmi a chê riunion, il scugnî votâ no dal sigûr. La sale e jere plene di no spietâsal, ducj chei discors mi stufavin, mi si smaltavin intor cence tocjâ la pachee di fum e fadie che o vevi intor. Chel che mi clamavi di nascuindon al steve sucedint, jê e jere là e chel nome al jere impuartant, motîf platât a menâmi in chê sale.
Nol jere il bufet prontât te taule insomp, no jerin i oms che o cognossevi un par un, o lis lôrs feminis, che tantis o vevi cerçadis tai agns, nancje la serade flape par television o la cjase frede par no vê vût cûr di impiâmi la stue. E jere Marine, la mê vecje morose, la mê vualme impiade, che e sarès podude jessi la mê pâs, si no fos la mê sclese pontade, si che ancje la femine dal sindic.
Le ai viodude subite sintade intun cjanton cui cjavei riçots là che mi soi ingropât cussì vulintîr e la cotule a sbufs dulà mi soi pierdût a scjafoion. Il cûr, il gno argagn batecul, scjassantmi al à saltât cualchi toc cuant che molant di lei si è inacuarte di me. Cun di plui un sgrisul mi à travanât a indreçâmi i sintiments cuant che voglant la puarte mi à cimiât.
O jeri ancjemò masse sensibil ma o levi a cirîmi chê emozion. Su la puarte i discors ae amplificazion fasevin di sotfont ai mei fastidiis, te mê maluserie o provavi a no messedâmi cun chês menadis. Cjapât tal me inzirli mi le soi cjatade dongje, cence fevelâ, e cuntun moto de man mi à clamât a lâi daur. Di fûr la gnot, cricant la vierte, invidave a frontâle dilunc. La fufigne des elezions avignì e deventave foreste di chel timp e di chel puest.
Marine cjapantmi pe man mi steve menant ae sô machine. Il gno aviliment, provât fin al moment prin, si sfantave tun lamp. Cuant mi à bussât lizere sui lavris mi soi piçât tun braç a provâ se o jeri dismot. Supant la sô lenghe o ai sintût di jessi part dal eterni marimont.
Tant che sturnît o cjapavi flât, tal dubi dal ce fâ, mi à dit cuntun sunsûr te orele: - Ti ai volût ben Paoli, tu tu sês il gno revoc di afiet scuindût. Ma mi è lade ben cussì e no tornarès indaûr. Cumò o scugni lâ, mandi.
E à impiât chê machinute di cartons animâts e si è inviade. O soi restât cul sen di inneâmi intun caratel di cabernet.
di Stefano Gasti
Conte n. 36
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn